《邓城道中怀旧时德麟相拉至江北三县》
宋代·李廌

昔从郡丞游，余寒春未回。
玄云蔽冷日，朔风卷黄霾。
枯榛拥残雪，疏篱横野梅。
季夏方溽暑，後乘复与偕。
青秧舞白水，赤日飞红埃。
牛马暍俱喘，蜩螗嘒相哀。
值此寒暑变，感予羁旅怀。
行行江湖去，举棹向天台。
老妇脍鲂鲤，丁男涤尊罍。
霜橙荐紫蟹，水藕浮琼醅。
念公复行县，秋光当独来。
予时定相望，持酒上高台。

作者简介：李廌（zhì）（1059-1109） 北宋文学家。字方叔，号德隅斋，又号齐南先生、太华逸民。汉族，华州（今陕西华县）人。6岁而孤，能发奋自学。少以文为苏轼所知，誉之为有“万人敌”之才。由此成为“苏门六君子”之一。中年应举落第，绝意仕进，定居长社（今河南长葛县），直至去世。文章喜论古今治乱，辨而中理。